Ġew lokalizzati seba’ bird callers u tneħħew ukoll numru ta’ decoys tal-gamiem Matul dan l-istaġun tal-kaċċa fir-Rebbiegħa, ġew spezzjonati 692 kaċċatur waqt li s-sezzjoni tal-infurzar tal-Wild Birds Regulation Unit, flimkien mal-pulizija wettqu total ta’ 5,924 spezzjoni madwar Malta u Għawdex. Skont stqarrija, maħruġa mill-Wild Birds Regulation Unit, madwar 80 uffiċjal kienu qed jagħmlu xogħol ta’ sorveljanza. Il-pulizija wettqu wkoll 667 spezzjoni fit-toroq bl-għan illi jiġu vverifikati obbligi legali tal-liċenzja speċjali u regolamenti oħra relatati mal-ġarr tal-armi. Matul l-istaġun li għalaq nhar is-Sibt li għadda, il-Pulizija u d-WBRU wettqu ħames night patrols (flimkien maż-żewġ għaqdiet non-governattivi CABS u BirdLife Malta.) Matul dawn l-ispezzjonijiet, ġew lokalizzati seba’ bird callers li fuqhom bħalissa għaddejja investigazzjoni mill-pulizija biex jiġi identifikat is-sid tagħhom. Waqt li kienu qegħdin isiru dawn l-ispezzjonijiet, tneħħew ukoll numru ta’ decoys tal-gamiem peress li dawn mhumiex permessibbli f’dan iż-żmien. Għadd ta’ persuni tressqu jew se jitressqu il-qorti fil-ġranet li ġejjin wara li dawn allegatament instabu li kienu qegħdin jiksru numru ta’ regolamenti u liġijiet. Id-WBRU ikkundannat ukoll każijiet fejn xi individwi naqsu milli jipprattikaw id-delizju f’konformità mal-liġijiet.